Παράδειγμα προώθησης δεξιοτήτων επιχειρηματολογίας με την αξιοποίηση της κοινωνικο-επιστημονικής διερώτησης

**Υπέρ ή κατά της δωρεάς οργάνων**

Πριν μερικούς μήνες, η Επιτροπή Υγείας της Βουλής ενός κράτους κατέθεσε πρόταση τροποποίησης της νομοθεσίας σχετικά με τη δωρεά και μεταμόσχευση οργάνων, δεδομένου ότι το κράτος αυτό παρουσιάζει μια από τις χειρότερες επιδόσεις παγκοσμίως στις μεταμοσχεύσεις, με μόνο 6,5 μεταθανάτιους δότες ανά εκατομμύριο πληθυσμού. Αυτό είχε ως αποτέλεσμα να ξεσπάσει θύελλα αντιδράσεων από ομάδες πληθυσμού του κράτους.

Η Παγκόσμια Οργάνωση Υγείας, η Κρατική Υπηρεσία Υγείας, τόσο του κράτους αυτού, όσο και άλλων χωρών, καθώς και άλλοι διεθνείς οργανισμοί και πολιτικοί παράγοντες, υποστηρίζουν ότι η μεταμόσχευση οργάνων στην κυριολεξία σώζει ζωές και για τον λόγο αυτό θα πρέπει να ευαισθητοποιηθούν οι πολίτες ώστε να γίνουν, δυνητικά, εθελοντές δότες οργάνων.

Από την άλλη, διάφορες ομάδες θρησκευτικών οργανώσεων αντιτίθενται στη διαδικασία της δωρεάς οργάνων, αφού θεωρούν ότι κανείς δεν μπορεί να είναι σίγουρος για την ώρα θανάτου ενός τραυματία/ασθενή, ώστε να διακοπεί η παροχή μηχανικής υποστήριξης στο άτομο και να γίνει η λήψη οργάνων (π.χ. καρδιάς, πνευμόνων), στην περίπτωση των πτωματικών δοτών. Επιπλέον, υποστηρίζουν ότι το άτομο μπορεί, με την πάροδο χρόνου και άλλων θεραπευτικών μεθόδων, να ανανήψει και να επανέλθει στη ζωή. Τέλος, θεωρούν ότι μέσω της διαδικασίας αυτής ευνοείται το παράνομο εμπόριο οργάνων, αφού οι οικογένειες των παθόντων που αναμένουν να βρεθεί συμβατό όργανο για μεταμόσχευση, καταφεύγουν στην αγορά οργάνων μέσω διαδικτύου, προκειμένου να σώσουν τον άνθρωπό τους, αγνοώντας ότι αυτά πιθανόν να συλλέγονται μετά από τραυματισμό ή θάνατο άλλων ανθρώπων.

Μια μεγάλη μερίδα πολιτών αρνείται και διαδηλώνει κατά της τροποποίησης της νομοθεσίας σχετικά με τη δωρεά και μεταμόσχευση οργάνων. Εσείς καλείστε να πάρετε θέση σε ότι αφορά το ερώτημα:

**«Συμφωνούμε στο να γίνουμε εθελοντές δότες οργάνων ή όχι;»**